b'\n_START_ARTICLE_\nGrafikk\n_START_SECTION_\n\xc2\xabGrafisk\xc2\xbb\n_START_PARAGRAPH_\nAdjektivet grafisk kan brukes om det visuelle ved alt som er skrevet eller tegnet, b\xc3\xa5de skriftbilde, tegning og trykk. I visuell kommunikasjon og kunst betegner grafiske kvaliteter den todimensjonale virkninga av linjer og flater i et bilde, alts\xc3\xa5 tegningen, i motsetning til farge og tredimensjonal form. Grafisk kan dessuten betegne det som har med det grafiske faget eller den grafiske industrien \xc3\xa5 gj\xc3\xb8re. Grafisk kan p\xc3\xa5 norsk, som p\xc3\xa5 engelsk, ogs\xc3\xa5 brukes med betydninga \xc2\xabskildrende\xc2\xbb, \xc2\xabmalende\xc2\xbb, for eksempel i uttrykk som en grafisk beskrivelse.\n_START_SECTION_\nDet grafiske blad\n_START_PARAGRAPH_\nDet ferdige bildet kalles for det grafiske blad. Tradisjonelt har det v\xc3\xa6rt vanlig at det finnes flere like grafiske blad, trykket i begrensede og nummererte antall. Det vil si at det er trykket et opplag. Men, denne tradisjonen er i ferd med \xc3\xa5 forsvinne, da mange kunstnere ogs\xc3\xa5 trykker enkelte bilder eller serier med ulike varianter fra de samme trykkplatene._NEWLINE_Det finnes regler for hvordan grafikk skal nummereres og hvor mange pr\xc3\xb8vetrykk som kan trykkes o.l. N\xc3\xa5r opplaget er trykket, skal trykkplatene \xc3\xb8delegges, slik at det senere ikke kan lages samme trykk igjen.\n_START_SECTION_\nOriginalgrafikk\n_START_PARAGRAPH_\nOriginalgrafikk er trykk direkte fra originalplatene i tradisjonelle trykkemetoder og ikke reproduksjoner av bilder som opprinnelig ikke er lagd for slik direkte kopiering (for eksempel foto av oljemaleri)._NEWLINE_Det finnes kriterier for originalgrafikk. Kunstneren m\xc3\xa5 ha laget trykkplatene. Kunstneren m\xc3\xa5 selv ha trykket grafikken, eller v\xc3\xa6rt til stede \xe2\x80\x93 gitt n\xc3\xb8yaktige instrukser til en trykker. Det ferdige bladet m\xc3\xa5 v\xc3\xa6re signert (godkjent) av kunstneren og nummerert med trykk nummer og totalt antall trykk i hele opplaget._NEWLINE_Alle grafiske blad skal signeres, det gjelder for\xc3\xb8vring alle \xc2\xabkunstverk\xc2\xbb. Signaturen er en slags underskrift og betyr at dette er underskrevet, godkjent og riktig. Eller at kunstverket er ekte. Kunstnere trykker nesten alltid all grafikk selv. Men det hender at grafikk-opplaget trykkes av andre enn kunstneren, da er det ikke uvanlig at ogs\xc3\xa5 trykkeren setter sin signatur p\xc3\xa5 trykkene._NEWLINE_Eldre grafikk ble ofte signert direkte ned i trykkplaten.\n_START_SECTION_\nDatagrafikk\n_START_PARAGRAPH_\nGrafikk i betydninga datagrafikk omfatter grafikk framstilt eller vist p\xc3\xa5 en datamaskin, alts\xc3\xa5 visuell presentasjon p\xc3\xa5 en skjerm eller skrevet ut p\xc3\xa5 papir av en skriver._NEWLINE_Denne teknikken er forholdsvis ny, og brukt som kunstnerisk uttrykk har den derfor v\xc3\xa6rt noe omstridt. Den er idag en akseptert kunstnerisk grafisk teknikk.\n_START_SECTION_\nGrafisk framstilling\n_START_PARAGRAPH_\nEn grafisk framstilling er en visuell framstilling av tallst\xc3\xb8rrelser ved hjelp av figurer, linjer og flater.\n_START_SECTION_\n\xc2\xabH\xc3\xa5ndverksgrafiker\xc2\xbb\n_START_PARAGRAPH_\nDe grafiske fagene arbeider med framstilling av b\xc3\xb8ker og trykksaker. En grafisk fagarbeider er en trykker med utdanning i b\xc3\xa5de typografi og reproduksjonsteknikk, arbeidets m\xc3\xa5l er mest mulig korrekt gjengivelse av et bilde eller en tekst.\n_START_SECTION_\nKunstneren\n_START_PARAGRAPH_\nDe grafiske metodene har v\xc3\xa6rt mye brukt av kunstnere. Grafikk er et fag ved de kunstneriske utdanningsstedene. En kunstner som arbeider med grafikk arbeider mer eksperimentelt med bildene (kunstgrafikk) enn den grafiske fagarbeideren. Kunstnere har eksperimentert og funnet mange ulike m\xc3\xa5ter \xc3\xa5 bearbeide trykkplatene p\xc3\xa5, bruk av ulike materialer for \xc3\xa5 lage platene. Ulike m\xc3\xa5ter \xc3\xa5 trykke eller \xc3\xa5 farge inn platene p\xc3\xa5, en eller flere plater. Ulike papirtyper. Eller en eller flere teknikker i kombinasjon.'